Ամուլսարի ոսկու հանքով միաժամանակ մի քանի մարմին է զբաղվում՝ բնապահպանության նախարարությունը, տեսչական մարմինը, տարբեր մասնագետներից կազմված աշխատանքային խումբը, առանձին գիտնականներ եւ իրավաբաններ, նույնիսկ՝ Գլխավոր դատախազությունը, որը քննում է «Լիդիան Արմենիա» ՓԲԸ-ի կողմից առանց ընդերքօգտագործման իրավունքի լեռնային զանգված արդյունահանելու փաստը, որի մասին ավելի վաղ ահազանգել էր բնապահպանական տեսչությունը: Բոլոր ուսումնասիրություններն ու քննությունները տեղի են ունենում բնապահպանների կոշտ ճնշման ներքո: Նրանք երկու ամսից ավելի փակ են պահում դեպի հանք տանող 4 ճանապարհները եւ կդադարեցնեն սարի պաշտպանությունը միայն այն դեպքում, եթե կառավարությունը վերջնականապես դադարեցնի ծրագիրը եւ օֆշորային «Լիդիան Արմենիա» ընկերության գործունեությունը: Ընկերությունն այս իր հերթին դիմադրում է, սպառնում է դատի տալ ՀՀ կառավարությանը եւ իր կատարած 300 մլն դոլարի ներդրումը պահանջել երկրից, իրավապահներին է դիմում հանքավայրի տարածքից ոչ հեռու գտնվող Ջերմուկ քաղաքի եւ Գնդեվազ գյուղի բնակիչների դեմ՝ քաղաքացիներից պահանջելով փակ ճանապարհների արդյունքում իր կրած վնասների փոխհատուցում: Այսպես, «Լիդիան Արմենիա» ընկերությունը հուլիսին պահանջել էր քրեական գործ հարուցել Ջերմուկի բնակիչ, «Ջերմուկի զարգացման կենտրոն» ՀԿ նախագահ Վազգեն Գալստյանի նկատմամբ: